Tuinier gevonnis vir gru-moord op bejaardeArgieffoto. Die tuinier van Sophie Gehring, die 72-jarige vrou wat in Oktober 2015 wreed in haar huis in Riebeeckstad naby Welkom vermoor is, is vir haar moord gevonnis. Solomon Tladi Tlake (31) is in die Bloemfontein-streekhof skuldig bevind op aanklagte van moord en roof. Hy is lewenslange tronkstraf vir Gehring se moord opgelê en tot ŉ bykomende 15 jaar tronkstraf gevonnis op aanklag van roof. Maroela Media het vroeër berig Gehring se liggaam is op 6 Oktober 2015 in haar huis aangetref. Sy het alleen in ŉ huis in Florastraat gewoon. Kapt. Stephen Thakeng, woordvoerder van die polisie, het gesê Gehring se dogter het bekommerd geraak toe haar ma haar nie gebel het om haar geluk te wens met haar verjaardag nie. Nadat sy ook nie haar ma telefonies in die hande kon kry nie, het sy en haar man van Bloemfontein af na Riebeeckstad gery om ondersoek in te stel. Gehring se liggaam is in haar kamer aangetref met haar hande en voete vasgebind en ŉ plastieksak oor haar kop getrek. Daar was sigbare beserings aan haar kop en gesig. Volgens Thakeng het Gehring se klere verspreid oor die kamervloer gelê en was haar twee selfone en juweliersware vermis. Tlake is later vir haar moord in hegtenis geneem.